**ΚΕΦ. 2 «Από τις γεωγραφικές ανακαλύψεις στον Διαφωτισμό»**

1. **Ποιες ήταν οι σπουδαιότερες γεωγραφικές ανακαλύψεις των Ευρωπαίων κατά τον 15ο και**

**τον 16ο αι.;**

Οι σπουδαιότερες γεωγραφικές ανακαλύψεις είναι οι εξής: Η ανακάλυψη του Ακρωτηρίου της Καλής Ελπίδας  από τον Βαρθολομαίο Ντιάζ(το 1487 μ.Χ), ο διάπλους του Ινδικού Ωκεανού από τον Βάσκο Ντα Γκάμα (το 1497 μ.Χ.), ο πρώτος περίπλους της γης από τον Μαγγελάνο (το 1519 μ.Χ.), και η ανακάλυψη της Αμερικής (το 1492 μ.Χ.) από τον Χριστόφορο Κολόμβο.

**2. Ποιες ήταν οι συνέπειες των Γεωγραφικών Ανακαλύψεων για τους κατακτημένους;**

Οι συνέπειες για τους κατακτημένους ήταν αρνητικές. Η καταστροφή αρχαίων πολιτισμών, όπως των Ίνκας των Μάγια και των Αζτέκων από τους Ευρωπαίους άποικους  που έφτασαν στην αμερικανική ήπειρο, η απάνθρωπη (χωρίς ανθρωπιά) εκμετάλλευση των ιθαγενών που θεωρήθηκαν από τους Ευρωπαίους «βάρβαροι» και «απολίτιστοι» και εξοντώθηκαν σταδιακά και τέλος η δουλεία ιδιαίτερα στις αποικίες.

**3. Ποιες ήταν οι  συνέπειες των Γεωγραφικών Ανακαλύψεων για τους Ευρωπαίους;**

Το εμπόριο αναπτύχθηκε σε παγκόσμια κλίμακα.

Έφτασαν στην Ευρώπη νέα είδη διατροφής και πολύτιμα μέταλλα.

Στη γεωργία χρησιμοποιήθηκαν νέες τεχνικές, όπως το άνοιγμα αυλακιών για τη σπορά και το λίπασμα.

Έφεραν  από τον Νέο Κόσμο στην Ευρώπη την καλλιέργεια του καλαμποκιού και της πατάτας.

Οι Ευρωπαίοι άρχισαν να χρησιμοποιούν τον καπνό και τον καφέ.

**4. Πώς αναπτύχθηκε ο καπιταλισμός;**

Η πολύ γρήγορη (ραγδαία) ανάπτυξη του εμπορίου οδήγησε στη γέννηση του Καπιταλισμού στην Ευρώπη. Ιδρύθηκαν νέες τράπεζες και βιοτεχνικές επιχειρήσεις που ανταγωνίζονταν μεταξύ τους.

**5. Ποιες πολιτικές αλλαγές έγιναν την περίοδο αυτή στην Ευρώπη;**

Παρόλο που η εποχή αυτή χαρακτηρίζεται ως η περίοδος του Απολυταρχισμού, στη Γαλλία, τη Ρωσία και σε άλλες χώρες προωθήθηκαν αλλαγές με σκοπό τον σεβασμό στους νόμους και τον περιορισμό της βασιλικής εξουσίας. Στην Αγγλία, μάλιστα, με τον «Χάρτη των Δικαιωμάτων» του 1689 ενισχύθηκε η εξουσία του Κοινοβουλίου σε βάρος της απόλυτης μοναρχίας.

**ΕΡΓΑΣΙΑ ΣΤΟ ΤΕΤΡΑΔΙΟ:**

**Διάλεξε έναν από τους θαλασσοπόρους και γράψε μία παράγραφο γι’ αυτόν.**



**ΚΕΦ. 2 «Από τις γεωγραφικές ανακαλύψεις στον Διαφωτισμό»**

**6. Τι είναι ο Διαφωτισμός;**

Ο Διαφωτισμός είναι ένα **πνευματικό κίνημα** που ξεκίνησε από την Αγγλία τον 18ο αιώνα. Kαλλιεργήθηκε όμως κυρίως στη Γαλλία. Οι εκφραστές του Διαφωτισμού δεν παραδέχονταν ότι ήταν σωστό να πιστεύουν οι άνθρωποι στις προλήψεις και στις δεισιδαιμονίες και έδωσαν έμφαση (πολύ μεγάλη σημασία) στην εκπαίδευση και τη  μόρφωση του ανθρώπου ώστε να καταλάβει καλά την αξία του και τα δικαιώματά του. Γενικά, οι Διαφωτιστές υποστήριξαν τα ανθρώπινα δικαιώματα, ήταν αντίθετοι με τη θανατική ποινή και τα βασανιστήρια, με τη δουλεία και τον πόλεμο.

**7.** **Ποιους εκπρόσωπους του Διαφωτισμού γνωρίζεις;**

Μεγάλοι Διαφωτιστές ήταν: ο Βολταίρος που μίλησε για την ανεξιθρησκία, ο Ρουσσώ που μίλησε για την ελευθερία και την ισότητα, ο Λοκ και ο Μοντεσκιέ που μίλησαν για την αξία των νόμων.

**8.** **Ποιες επιστήμες αναπτύχθηκαν την εποχή του Διαφωτισμού;**

Αναπτύχθηκαν οι φυσικές επιστήμες. Μελετήθηκε το φαινόμενο του ηλεκτρισμού, ενώ ο Βόλτα κατασκεύασε την πρώτη μπαταρία. Ο Νεύτων ανακάλυψε τον νόμο της βαρύτητας. Η Χημεία προόδευσε πολύ και στην Ιατρική χρησιμοποιήθηκε ο εμβολιασμός για να αντιμετωπιστούν ασθένειες μεταδοτικές και κυρίως η ευλογιά.

**9.** **Ποιες τέχνες αναπτύχθηκαν την εποχή του Διαφωτισμού;**

Αναπτύχθηκαν επίσης και μορφές της τέχνης, όπως η λογοτεχνία και η μουσική, καθώς γράφηκαν κλασικά μυθιστορήματα σαν τον «Ροβινσώνα Κρούσο» και τα «Ταξίδια του Γκιούλιβερ» αλλά και τα φημισμένα μουσικά έργα του Μπαχ και του Μότσαρτ.

**ΕΡΓΑΣΙΑ ΣΤΟ ΤΕΤΡΑΔΙΟ: Πώς ορίζει ο Μοντεσκιέ την πολιτική αρετή;**

**(Πηγή 2, σελίδα 19)**